**Informatīvais ziņojums par**

**atļauju Zemkopības ministrijai uzņemties papildu valsts budžeta ilgtermiņa saistības, īstenojot Eiropas Komisijas *LIFE* programmas projektu “Klimata pārmaiņu samazināšanas iespēju demonstrēšana auglīgās organiskajās augsnēs Baltijas valstīs un Somijā”**

**1. Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteikto valsts budžeta ilgtermiņa saistību maksimāli pieļaujamos apmēru. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums. Jauniem ES politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus plāno atbilstoši Ministru kabineta 2012. gada 31. jūlija noteikumu Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem" 34.3. apakšpunktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.

Pēc Latvijas iestāšanās ES Latvijas valsts pārvaldes institūcijām ir iespēja piedalīties ES finansēto projektu īstenošanā. *LIFE* programma ir Eiropas Komisijas (turpmāk – EK) finanšu instruments vides kvalitātes un klimata pārmaiņu, inovatīvu un ilgtspējīgu uzlabojumu ieviešanai. Galvenais *LIFE* programmas mērķis ir veicināt ES vides un klimata politikas īstenošanu, attīstību un aktualizēšanu, piešķirot līdzfinansējumu projektiem, kas atbilst *LIFE* programmas mērķiem un rada papildu pievienoto vērtību ES. Uz programmu attiecas Eiropas Parlamenta un Padomes 2013. gada 11. decembra Regula (ES) Nr. 1293/2013 par vides un klimata pasākumu programmas (LIFE) izveidi.

Zemkopības ministrija (turpmāk – ZM) 2019. gada septembrī gatavojas sākt īstenot EK *LIFE* programmas projektu “Klimata pārmaiņu samazināšanas iespēju demonstrēšana auglīgās organiskajās augsnēs Baltijas valstīs un Somijā” (turpmāk – Projekts). Projekta vadošais partneris ir Latvijas Valsts mežzinātnes institūts “Silava” (turpmāk – Vadošais partneris), kas 2019. gada 28. maijā ir noslēdzis granta līgumu ar Eiropas Komisijas Mazo un vidējo uzņēmumu izpildaģentūru par projekta īstenošanu (līguma numurs LIFE18CCM/LV/001158).

Projektā piedalās šādi partneri: *Luke* Somijas dabas resursu institūts, Tartu universitāte, Lietuvas Lauksaimniecības un mežsaimniecības izpētes centrs, Latvijas Lauksaimniecības universitāte, biedrība “Baltijas krasti” un ZM. Projekta ilgums ir no 2019. gada 1. augusta līdz 2023. gada 31. augustam.

Kopējās Projekta izmaksas ZM ir 199 138,00 eiro, no kurām EK līdzfinansējums ir 109 526 eiro un valsts līdzfinansējums ir 89 612,00 eiro. Valsts līdzfinansējuma daļa tiks segta no valsts budžeta programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai” ar Vides aizsardzības un reģionālās attīstības ministrijas lēmumu, kas pieņemts sadarbībā ar Valsts reģionālās attīstības aģentūras Latvijas vides aizsardzības fonda administrāciju (turpmāk – LVAF) kā atbildīgo institūciju par *LIFE* programmas līdzfinansējuma piesaistīšanu.

Tiek plānots, ka ZM saņems EK piešķirto finansējumu šādā apmērā un kārtībā: avansa maksājumu 30 % apmērā (32 858,00 eiro) no ZM pasākumiem paredzētā finansējuma pēc līguma parakstīšanas un priekšfinansējuma saņemšanas no Eiropas Komisijas; otrais maksājums 40 % (43 810,00 eiro) no ZM līgumā noteiktajiem pasākumiem paredzētā finansējuma tiks pārskaitīts pēc tam, kad pilnībā būs izmantoti pirmajā maksājumā piešķirtie līdzekļi; gala maksājums līdz 30 % (32 858,00 eiro) no kopējā finansējuma tiks pārskaitīts, pamatojoties uz Komisijas novērtējumu par gala izdevumu un ienākumu pārskatu un Projektā attiecināmajiem izdevumiem.

Tā kā Projektā plānotā naudas plūsma ir nevienmērīga, tad, lai nodrošinātu finanšu plūsmas nepārtrauktību, ir nepieciešams priekšfinansējums no valsts budžeta. Turklāt no Projektā paredzētajiem izdevumiem lielākā izmaksu pozīcija ir personāla atalgojums, tāpēc ir īpaši svarīgi nodrošināt tā nepārtrauktību. ZM pēc *LIFE* līdzfinansējuma maksājumu saņemšanas no Projekta vadošā partnera līdzekļus ieskaitīs valsts budžeta ieņēmumos no valsts budžeta piešķirtā priekšfinansējuma apmērā.

Tādējādi, lai atbilstoši Ministru kabineta 2018. gada 17. jūlija noteikumos Nr. 421 “Kārtība, kādā veic gadskārtējā valsts budžeta likumā noteiktās apropriācijas izmaiņas” (turpmāk – noteikumi Nr. 421) noteiktajai kārtībai varētu iesniegt pieprasījumu valsts budžeta līdzekļu priekšfinansējuma nodrošināšanai, ZM ir sagatavojusi informatīvo ziņojumu un Ministru kabineta sēdes protokollēmumu, ar tiem lūdzot iespēju uzņemties valsts budžeta ilgtermiņa saistības projekta īstenošanai.

**2. Izmaksas un finansiālie nosacījumi saskaņā ar projektu**

Projekta īstenošanai plānotie ZM izdevumi pa finansējuma veidiem un gadiem ir šāds:

|  |  |  |  |  |  |  |
| --- | --- | --- | --- | --- | --- | --- |
|  | **2019.** | **2020.** | **2021.** | **2022.** | **2023.** | **Kopā** |
| Personāla izmaksas | 22 896 | 35 730 | 37 633 | 36 299 | 23 226 | **155 784** |
| Komandējumi | 2416 | 4769 | 4788 | 4388 | 3293 | **19 654** |
| Ārējo ekspertu izmaksas |  | 11 700 | 4000 | 6000 | 2000 | **23 700** |
| **Izdevumi, kopā** | 25 312 | 52 199 | 46 421 | 46 687 | 28 519 | **199 138** |

Savukārt Projekta finanšu plūsmas nodrošināšana plānota šādi:

|  |  |  |  |  |  |  |
| --- | --- | --- | --- | --- | --- | --- |
|  | **2019** | **2020** | **2021** | **2022** | **2023** | **Kopā** |
| LV līdzfinansējums |  | 20 094 | 20 890 | 21 010 | 27 618 | **89 612** |
| Avansa maksājums no Vadošā partnera | 25 312 | 7 546 |  |  |  | **32 858** |
| Priekšfinansējums |  | 24 559 | 25 531 | 25 677 | 901 | **76 668** |
| Kopā projekta finansējums | **25 312** | **52 199** | **46 421** | **46 687** | **28 519** | **199 138** |

Tādējādi avansa maksājums no Vadošā partnera pilnībā nodrošina Projektam nepieciešamo izdevumu segšanu 2019. gadam. Pēc tam Latvijas līdzfinansējumu plānots pieprasīt, tikai sākot no 2020. gada, un arī nepieciešamais priekšfinansējums projekta izdevumu nepārtrauktības nodrošināšanai 76 668 eiro apmērā vajadzīgs, tikai sākot ar 2020. gadu.

ZM kā projekta partnera Latvijas līdzfinansējuma daļa būtu plānojama ZM budžetā, naudas plūsmā neiesaistot Projekta vadošo partneri, lai neveidotos situācija, ka valsts budžeta finansējums no vienas valsts budžeta iestādes tiek pārskaitīts atvasinātai publiskai personai, kura pēc tam to transferta veidā pārskaita citai valsts budžeta iestādei.

**3. Ieguvumi no projekta īstenošanas Latvijā**

Projekta vispārējais mērķis ir nodrošināt Eiropas Parlamenta un Padomes 2018. gada 30. maija Regulā (ES) Nr. 2018/841 par zemes izmantošanā, zemes izmantošanas maiņā un mežsaimniecībā radušos siltumnīcefekta gāzu emisiju un piesaistes iekļaušanu klimata un enerģētikas politikas satvarā laikposmam līdz 2030. gadam un ar ko groza Regulu (ES) Nr. 525/2013 un Lēmumu Nr. 529/2013/ES (turpmāk – ZIZIMM regula) un likumā “Par Apvienoto Nāciju Organizācijas Vispārējās konvencijas par klimata pārmaiņām Parīzes nolīgumu” noteikto klimata izmaiņu samazināšanas mērķu īstenošanu zemes izmantošanas, zemes izmantošanas veida maiņas un mežsaimniecības sektorā (turpmāk – ZIZIMM sektors), īstenojot inovatīvus siltumnīcefekta gāzu (SEG) emisiju samazināšanas pasākumus auglīgās organiskajās augsnēs, aramzemēs, zālājos un meža zemēs.

Projekta mērķis tiks sasniegts:

1) pilnveidojot SEG emisiju koeficientus un datus auglīgo organisko augšņu apsaimniekošanas radīto SEG emisiju novērtēšanai un prognozēšanai;

2) identificējot un demonstrējot ilgtspējīgākos klimata pārmaiņu samazināšanas risinājumus, kas piemērojami auglīgās organiskajās augsnēs;

3) piedāvājot instrumentus un vadlīnijas identificēto risinājumu īstenošanai nepieciešamo politiku izstrādei, ieviešanai un uzraudzībai.

Projekts uzlabos zināšanu bāzi, lai kvantitatīvi novērtētu, pārraudzītu un īstenotu visefektīvākos klimata pārmaiņu samazināšanas pasākumus attiecībā uz apsaimniekotajām organiskajām augsnēm, kā arī palielinātu valstu un vietējo iestāžu spēju praksē izmantot iegūtās zināšanas, lai sasniegtu ietekmes uz klimata pārmaiņām samazināšanas mērķus un informētu sabiedrību. Projekts atvieglos integrētu un starpnozaru pieeju izstrādi un ZIZIMM regulas ieviešanu lauksaimniecības nozarē, lai klimatam draudzīgā veidā apsaimniekotu auglīgās organiskās augsnes, izmantojot klimata pārmaiņu samazināšanas stratēģijas un rīcības plānus vietējā, valsts un reģionālā līmenī. Projekts arī palīdzēs identificēt, pārbaudīt un demonstrēt inovatīvas klimata pārmaiņu samazināšanas tehnoloģijas, sistēmas, metodes un instrumentus, kas ir piemēroti izmatošanai organisko augšņu apsaimniekošanā visā mērenā klimata reģionā. Projekts stiprinās nacionālo SEG uzskaites un inventarizācijas komandu kapacitāti un attīstīs divpusējos un reģionālos informācijas apmaiņas kanālus turpmākai SEG emisiju uzskaites un klimata pārmaiņu samazināšanas pasākumu ieviešanai.

Viens no lielākajiem izaicinājumiem ZIZIMM sektorā Baltijas un Ziemeļvalstīs ir objektīva organisko augšņu apsaimniekošanas radīto SEG emisiju un CO2 piesaistes uzskaite, kā arī SEG emisiju prognožu un klimata pārmaiņu samazināšanas pasākumu ietekmes modelēšana pie dažādiem zemes izmantošanas un klimata izmaiņu scenārijiem ES un globālā līmenī piemērojamu stratēģiju izstrādāšanai, lai samazinātu ietekmi uz klimata pārmaiņām. Eiropas Parlamenta un Padomes 2013. gada 21. maija Lēmums Nr. 529/2013/ES par uzskaites noteikumiem attiecībā uz siltumnīcefekta gāzu emisijām un piesaisti, kas rodas darbībās, kuras saistītas ar zemes izmantošanu, zemes izmantošanas maiņu un mežsaimniecību, un par informāciju par rīcību, kas saistīta ar šīm darbībām, un nesen apstiprinātā ZIZIMM regula paredz, ka dalībvalstis sagatavos informāciju par darbībām SEG emisiju samazināšanai un CO2 piesaistes palielināšanai, kā arī izstrādās ziņošanas sistēmas, kas atbilst vienotiem SEG uzskaites noteikumiem. Tas nozīmē, ka plānotie projekta pasākumi ir prioritāri un aktuāli ES līmenī.

Projekta galvenā mērķauditorija ir valsts pārvaldes institūcijas, pašvaldības, attīstības plānotāji, privātpersonas, kam pieder zeme, lauksaimnieki, mežsaimnieki, saistītās nevalstiskās organizācijas, zinātniskās organizācijas u.c. Projekta pasākumi uzlabos visu iesaistīto mērķgrupu kapacitāti dabas resursu pārvaldībā, ievērojot ilgtspējīgas un integrētas saimniekošanas pamatprincipus.

Projektā plānotie pasākumi ir novitāte Latvijas kontekstā, un tam ir zināšanu pārneses un demonstrācijas raksturs: tā laikā paredzēts izstrādāt SEG emisiju un CO2 piesaistes kvantitatīvas novērtēšanas vienādojumus un darbības datu kopas, demonstrēt, izvērtēt un ieviest praksē Latvijas situācijai piemērotus SEG emisiju samazināšanas risinājumus, kuru efektivitāte apliecināta citās valstīs ar līdzīgu klimatu (piemēram, Somijā). Projekta rezultātā izstrādātā metodoloģiskā pieeja būs piemērota izmantošanai arī ārpus Latvijas teritorijās ar līdzīgu ģeogrāfisko, ekoloģisko un sociāli ekonomisko raksturojumu.

Projektā paredzētas izstrādāto instrumentu kopas demonstrācijas, īstenojot praktiskus pasākumus organiskajās augsnēs, lai samazinātu ietekmi uz klimata pārmaiņām, un līdz ar to izveidojot un ieviešot arī jaunu valsts un privātā sektora sadarbības modeli, kā arī ierīkojot un apsaimniekojot demonstrējumu objektus. Sadarbības veicināšanai un kapacitātes stiprināšanai tiks organizēta projekta mērķgrupu apmācība un zināšanu apmaiņas pasākumi.

Iesaistoties šādos projektos, palielinās ZM ekspertu profesionalitāte, un tas ir ieguvums visai Latvijas lauksaimniecības nozarei. Projekta veiksmīga īstenošana dos lielākas iespējas piedalīties arī turpmākos starptautiskos projektos.

**4. Priekšlikumi turpmākai rīcībai**

Tā kā dalība ārvalstu finanšu instrumentu projektos ir vērtīga ne tikai ZM, bet arī visas nozares attīstībai, tā iegūstot jaunu pieredzi, zināšanas un starptautiskus kontaktus projektu veiksmīgai ieviešanai un īstenošanai, tad, lai nodrošinātu sekmīgu projekta pasākumu īstenošanu, nepieciešams atļaut ZM uzņemties valsts budžeta ilgtermiņa saistības projekta īstenošanai 199 138 eiro apmērā.

Projekta īstenošanai, sākot ar 2020. gadu, būs nepieciešams ieplānot finansējumu no valsts budžeta programmas 80.00.00. "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai" 89 612 eiro apmērā kā Latvijas līdzfinansējumu Projektā un 76 668 eiro kā priekšfinansējumu no valsts budžeta. ZM pēc maksājumu saņemšanas no Projekta vadošā partnera attiecīgās summas ieskaitīs valsts budžeta ieņēmumos.

Zemkopības ministrs K. Gerhards